Syyttäjän mukaan poliisilla oli oikeus tarkistaa Mustan Barbaarin äidin ja siskon henkilöllisyyspaperit ja käyttää lieviä voimakeinoja kohdatessaan vastarintaa.

Tutkinnanjohtajana toimiva syyttäjä **Hanna Puhakka

ilmoitti tiistaina, ettei Mustan Barbaarin äidin ja siskon raudoittamisesta käynnistetä esitutkintaa.**

Julkiseksi tulleen esiselvityksen mukaan poliisi ei käyttänyt rasistisia nimityksiä, sylkenyt naisia päin tai loukannut muuten heidän kunniaansa.

Musta Barbaari vaati poliisilta anteeksipyyntöä ja korvauksia. Syyttäjän mukaan poliisin toimista heinäkuussa tapahtuneesta välikohtauksesta ei aloiteta esitutkintaa. JENNI GÄSTGIVAR

Mustan Barbaarin eli James Nikanderin äidin ja siskon kohtelusta käynnistettiin selvitys, kun Nikanderin äiti teki asiasta tutkintapyynnön. Myös Musta Barbaari arvosteli julkisesti poliisin toimintaa.

Syyttäjä Hanna Puhakka ilmoitti tiistaina, ettei tapauksesta käynnistetä esitutkintaa eikä poliiseja epäillä virkavelvollisuuden rikkomisesta. Ilmoituksen myötä tapauksessa tehty esiselvitys tuli osittain julkiseksi.

Esiselvityksessä hyödynnettiin kuuden paikalla olleen poliisin kertomuksia, viiden paikalla olleen ulkopuolisen silminnäkijän kuulustelukertomuksia sekä Mustan Barbaarin siskon kuulustelukertomusta.

Välikohtaus tapahtui Helsingin keskustassa Aleksanterinkadulla 9. heinäkuuta kello kahden aikaan yöllä.

Mustan Barbaarin äidin tekemän tutkintapyynnön mukaan poliisit pahoinpitelivät hänet kaatamalla maahan, nimittelivät häntä rasistisesti ja sylkivät häntä päin. Mustan Barbaarin sisko puolestaan kertoi, että häntä kiellettiin kuvaamasta tilanteessa.

Näyttivät virkamerkit

Selvityksen mukaan naiset olivat olleet yöllä Aleksanterinkadulla miespuolisen ystävänsä kanssa, mutta ystävä oli poistunut paikalta taksilla. Naiset olivat puhuneet keskenään englantia, suomea ja jotain silminnäkijöille tuntematonta kieltä.

Poliisilla on ollut tiedossa, että kyseisellä alueella liikkuu öisin ulkomaalaisia, joilla ei ole aina maassaolon edellytyksiä. Kaksi vanhempaa konstaapelia oli paikalla suorittamassa ulkomaalaisvalvontaa ja tarkasti myös muiden henkilöiden papereita.

Ulkopuolisten silminnäkijöiden mukaan poliisit ilmoittivat naisille olevansa poliiseja, näyttivät virkamerkkinsä ja tiedustelivat naisten passeja tai henkilöllisyystodistuksia.

Selvityksen mukaan naiset alkoivat kysellä poliiseilta miksi heidän pitäisi näyttää henkilöllisyystodistusta eivätkä uskoneet miesten olevan poliiseja.

Tämän jälkeen poliisit ilmoittivat naisille, että siinä tapauksessa heidän täytyy mennä poliisiasemalle tarkastamaan henkilöllisyydet.

Käyttäytyi aggressiivisesti

Toinen poliiseista laittoi kätensä Mustan Barbaarin äidin olkapäälle ohjatakseen häntä lähtemään mukaansa poliisiasemalle. Nainen kuitenkin alkoi voimakkaasti fyysisesti ja suusanallisesti vastustaa poliisia.

Ulkopuolisten todistajien mukaan poliisit yrittivät selvittää tilannetta puhumalla, mutta nainen oli aggressiivinen ja jatkoi vastarintaa. Kun vastustaminen oli kestänyt pidemmän aikaa, poliisi laski naisen rauhallisesti istumaan maahan ja laittoi tälle käsiraudat. Myös sisko raudoitettiin.

Poliisi suoritti naisille turvallisuustarkastuksen, jonka yhteydessä poliisi löysi naisten henkilöllisyystodistukset. Tämän jälkeen tilanne päättyi.

Mustan Barbaarin sisko kertoi, että hän olisi tapahtuman loppuvaiheessa kuvannut tilannetta, mutta ei ollut varma oliko videokuvaaminen käynnistynyt. Siskon mukaan häntä oli kielletty kuvaamasta ja puhelin vietiin hänen kädestään.

Selvityksessä kuultujen silminnäkijöiden mukaan poliisi ei käyttänyt rasistisia nimityksiä, sylkenyt naisia päin tai muutoinkaan loukannut naisten kunniaa tilanteessa. Selvityksessä ei myöskään löytynyt näyttöä väitteelle kuvaamisen kieltämisestä tai puhelimen viemisestä.

Syyttäjän mukaan tapahtuma-aika ja olosuhteet olivat sellaiset, että poliisilla oli ulkomaalaislain mukainen toimivalta tarkastaa naisten henkilöllisyystodistukset. Naisilla on puolestaan ollut velvollisuus noudattaa poliisin käskyjä, vaikka tilanne on voinut tuntua kiusalliselta ja ikävältä.

Syyttäjä katsoi, että poliisilla on vastarinnan vuoksi ollut oikeus käyttää lieviä voimakeinoja ja raudoittaa naiset.